
Nr. 497

R A P O R T

asupra proiectului de Lege privind aprobarea Ordonanţei de urgenţă a Guvernului nr.123/2002 pentru prorogarea termenului prevăzut la art.1 alin.(1) din Ordonanţa de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale.



În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege privind aprobarea Ordonanţei de urgenţă a Guvernului nr.123/2002 pentru prorogarea termenului prevăzut la art.1 alin.(1) din Ordonanţa de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale, trimis cu adresa nr.497 din 7 octombrie 2002, înregistrat sub nr.31/900 din 7 octombrie 2002.



Cu avizul nr.1202 din 19 septembrie 2002, Consiliul Legislativ a avizat favorabil proiectul de lege menţionat mai sus.



Comisia pentru drepturile omului, culte şi problemele minorităţilor naţionale, cu avizul nr.25/592 din 8 octombrie 2002, a avizat favorabil proiectul de lege.



Proiectul de lege supus dezbaterii are ca obiect de reglementare aprobarea Ordonanţei de urgenţă a Guvernului nr.123/2002 pentru prorogarea termenului prevăzut la art.1 alin.(1) din Ordonanţa de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale. Prin  prorogarea acestui termen, până la data de 15 noiembrie 2002, se are în vedere asigurarea timpului necesar pentru analiza pachetului legislativ elaborat în domeniul protecţiei copilului, de către instituţiile şi organismele interesate.



În raport de obiectul şi conţinutul său, proiectul de lege face parte din categoria legilor ordinare.



Potrivit prevederilor art.60 din Regulamentul Camerei Deputaţilor, membrii comisiei au examinat proiectul de lege mai sus precizat în şedinţa din 8 octombrie 2002.



Din numărul total de 24 de membri ai comisiei, la şedinţă au participat 22 de deputaţi.


După examinare în unanimitate, membrii Comisiei juridice, de disciplină şi imunităţi, au hotărât ca proiectul de Lege privind aprobarea Ordonanţei de urgenţă a Guvernului nr.123/2002 pentru prorogarea termenului prevăzut la art.1 alin.(1) din Ordonanţa de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale, să fie supus spre dezbatere şi adoptare plenului Camerei Deputaţilor.

                       PREŞEDINTE,                                   SECRETAR,

             Prof. univ. dr. Ion NEAGU                    Carmen Dumitriu

